Некаторыя крыніцы — у тым ліку і асобныя публікацыі беларускіх аўтараў — сцвярджаюць, нібыта ў наш край род Рэйтанаў прыйшоў ужо з Польшчы, пажыўшы некаторы час у Кракаве. Сказаць, адкуль узялося такое меркаванне, папраўдзе цяжка: ніякіх дакументальных яго пацвярджэнняў я не знайшоў. Можа, справа тут у банальнай памылцы? Рэч у тым, што ў адным з гербоўнікаў акурат перад Рэйтанамі згадваецца род Рэяў, які і сапраўды цесна знітаваны са старой польскай сталіцай. Але ж да нашых герояў ён не мае ніякага дачынення — хіба што апрача сугучнага прозвішча.